Document ID: /roh_data/filtered/fineweb-2-filterrobots_roh.jsonl.gz/26311

Il champ directiv «finanziar» examinescha las structuras da finanziaziun da la furmaziun professiunala en l’industria principala da construcziun. El vegn per l’ina ad organisar quellas a moda efficazia e per l’autra a garantir lur durabladad a lunga vista. La finanziaziun furma in agen project, è dentant ina part essenziala dal champ directiv cumplet «scolar ed emprender».
Er il champ directiv «diriger ed organisar» contribuescha a la concepziun efficazia da las cundiziuns generalas per il sistem da furmaziun ed è organisà en in agen project. Las incumbensas, rollas e cumpetenzas en il sistem duain vegnir definidas uschia ch’igl è pussaivel da garantir in’organisaziun concisa ed efficazia da l’entir sistem.
Ina vasta integraziun da la branscha da construcziun sco factur central per il success
L’onn 2019 vegnan creads en il rom dal plan da basa ils profils da las cumpetenzas e dal sistem da furmaziun e da carriera. Quest project po gartegiar sulettamain, sche vegn tratga a niz la savida dals profis, tant quels dal plazzal sco era quels da la furmaziun professiunala. Per quest motiv datti intervistas cun experts e tut las lavurs che concernan il cuntegn vegnan discutadas e tractadas en detagl d’ina gruppa da project. Ultra da quai vegn ina gruppa accumpagnanta, che sa cumpona da glieud responsabla per examens professiunals e scolaziuns professiunalas, cumpigliada en il process da decisiun. Las persunas involvidas èn spezialists versads che procuran ch’ils resultats correspundian al martgà da lavur actual ed a las spetgas da las interpresas. Ina vasta consultaziun la stad vegn a dar a la branscha in’ulteriura pussaivladad da contribuir inputs impurtants.